Folketing
2009-05-28

Det, Socialdemokraterne lægger op til med det her beslutningsforslag, er ikke en øget kontrol med landets kommuner. Det er simpelt hen at lægge op til, at indenrigs- og socialministeren starter en dialog med landets kommuner for netop at finde ud af, hvordan det går med at overholde den plejeboliggaranti. Det er da meget vigtigt at få undersøgt, hvordan de nye regler om f.eks. maksimumbeløbet til opførelse af plejeboliger og den kommunale grundkapital, som blev indført ved lov i sidste folketingssamling, har virket, altså om de har givet en effekt, eller om det er sådan – og det er der jo mange der siger ude i byggesektoren – at maksimumbeløbet stadig væk er for dårligt reguleret, og at det er derfor, at der ikke bliver opført nok plejeboliger ude i de enkelte kommuner. Så derfor lægger Socialdemokraterne op til, at man går sagligt til værks og finder ud af, hvorfor der ikke bliver opført plejeboliger nok, og så kan være med til at sikre, at kommunerne går i gang med at opfylde den her plejeboliggaranti.